ประกาศกรมประมง เรื่อง กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์ พ.ศ. 2560
ประกาศกรมประมง
ประกาศกรมประมง
เรื่อง
กำหนดหลักเกณฑ์และระยะเวลาการกลับเข้าท่าเทียบเรือประมงของเรือประมงพาณิชย์
พ.ศ. ๒๕๖๐
 

ด้วยกรมประมงได้ออกใบอนุญาตทำการประมงนอกน่านน้ำไทยให้กับผู้ประกอบการประมงพาณิชย์ออกไปทำการประมงในเขตทะเลหลวง
(มหาสมุทรอินเดีย) ซึ่งบริเวณดังกล่าวเป็นพื้นที่อยู่ภายใต้องค์การระหว่างประเทศ ๒ องค์การ คือ Indian Ocean Tuna Commission (IOTC) ซึ่งดูแลกลุ่มปลาทูน่า
และ South Indian Ocean Fisheries Agreement (SIOFA) ซึ่งมีการก่อตั้งใหม่ ดูแลชนิดพันธุ์อื่นนอกเหนือจากกลุ่มปลาทูน่า
ประกอบกับมีกลุ่มองค์กรพัฒนาเอกชนระหว่างประเทศและประเทศสมาชิกขององค์การระหว่างประเทศมีเฝ้าจับตาดูพฤติกรรมการทำการประมงของเรือประมงนอกน่านน้ำไทยบริเวณดังกล่าว
พฤติกรรมการทำการประมงของกลุ่มเรือประมงดังกล่าวจึงมีความเสี่ยงต่อการทำประมงโดยไม่ชอบด้วยกฎหมาย
หากมีการทำการประมงที่ไม่สอดคล้องกับหลักเกณฑ์
และมาตรการการอนุรักษ์และบริหารจัดการประมงขององค์การระหว่างประเทศ
ซึ่งอาจเป็นการฝ่าฝืนมาตรา ๔๙ แห่งพระราชกำหนดการประมง พ.ศ. ๒๕๕๘
ซึ่งกำหนดให้ผู้รับใบอนุญาตต้องปฏิบัติตามกฎหมาย หลักเกณฑ์
และมาตรการขององค์การระหว่างประเทศ และประเทศไทยในฐานะรัฐเจ้าของธงมีพันธกรณีที่ต้องควบคุมดูแลเรือประมงไทยให้ปฏิบัติตามพันธกรณีดังกล่าว
จึงมีความจำเป็นต้องให้เรือประมงนอกน่านน้ำที่ทำการประมงอยู่ในบริเวณดังกล่าวกลับเข้าท่าเทียบเรือประมงเพื่อให้ชาวประมงดำเนินการให้สอดคล้องกับกฎระเบียบดังกล่าว

อาศัยอำนาจตามความในมาตรา ๘๑ (๕) แห่งพระราชกำหนดการประมง
พ.ศ. ๒๕๕๘ อธิบดีกรมประมงออกประกาศกำหนดหลักเกณฑ์และระยะเวลากลับเข้าท่าเทียบเรือประมงของเรือประมงพาณิชย์ไว้
ดังต่อไปนี้

ข้อ ๑ ให้เจ้าของเรือหรือผู้ควบคุมเรือประมงพาณิชย์ที่มีขนาดตั้งแต่สามสิบตันกรอสขึ้นไป ซึ่งออกไปทำการประมงพาณิชย์ในทะเลนอกน่านน้ำไทยในทะเลหลวงบริเวณมหาสมุทรอินเดียในขณะที่ประกาศฉบับที่มีผลใช้บังคับ
นำเรือประมงกลับเข้าท่าเทียบเรือประมงในประเทศไทยภายในสามสิบวัน เว้นแต่เป็นกรณีเหตุสุดวิสัย
หรือเหตุอื่นใดอันทำให้ไม่สามารถนำเรือกลับเข้าเทียบท่าภายในกำหนดระยะเวลาได้ ทั้งนี้
ให้เจ้าของเรือหรือผู้ควบคุมเรือแจ้งเหตุดังกล่าวภายใน ๒๔ ชั่วโมง ภายหลังเหตุเกิด
และก่อนระยะเวลาสิ้นสุด ๓๐ วันเพื่อขออนุญาตต่ออธิบดีกรมประมงเป็นกรณีไป
การนำเรือประมงกลับเข้าท่าเทียบเรือจะต้องใช้ความเร็วเดินทางตามปกติ
ห้ามทำการประมงชะลอ หรือหยุดระหว่างทาง และห้ามขนถ่ายสัตว์น้ำในทะเล

ข้อ ๒ การนำเรือกลับเข้าท่าเทียบเรือประมงตามข้อ
๑ ให้เจ้าของเรือประมง ผู้ได้รับใบอนุญาตให้ทำการประมงพาณิชย์หรือผู้ควบคุมเรือดำเนินการแจ้งศูนย์ควบคุมการแจ้งเรือเข้าออก
โดยปฏิบัติตามหลักเกณฑ์และวิธีการที่กำหนดไว้ในประกาศกรมประมงว่าด้วยหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์

ข้อ
๓[๑] ประกาศนี้ให้มีผลใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๑
กุมภาพันธ์ พ.ศ. ๒๕๖๐
อดิศร พร้อมเทพ
อธิบดีกรมประมง






ปริยานุช/จัดทำ
๖ กุมภาพันธ์
๒๕๖๐

ปุณิกา/ตรวจ
๖ กุมภาพันธ์
๒๕๖๐

























[๑] ราชกิจจานุเบกษา
เล่ม ๑๓๔/ตอนพิเศษ ๓๕ ง/หน้า ๘/๒ กุมภาพันธ์ ๒๕๖๐